b'\n_START_ARTICLE_\nNaram-Sin Akadski\n_START_SECTION_\n\xc5\xbdivljenjepis\n_START_PARAGRAPH_\nRojen je bil kot sin kralja Mani\xc5\xa1tu\xc5\xa1uja, se pravi da je bil ne\xc4\x8dak kralja Rimu\xc5\xa1a in vnuk kralja Sargona in njegove \xc5\xbeene Ta\xc5\xa1lultum. Njegova teta En-hedu-ana je bila visoka sve\xc4\x8denica.\n_START_SECTION_\nVladanje\n_START_PARAGRAPH_\nNaram-Sin je trgoval  z Meluho, ki skoraj zagotovo ustreza civilizaciji v dolini Inda, in obvladoval obse\xc5\xbeno ozemlje ob Perzijskem zalivu.  Po zmagi nad kraljem Magana je zasedel njegovo ozemlje na ju\xc5\xbenem koncu Perzijskega zaliva, na severu pa pokoril hribovska plemena v gorovju Taurus. Na njegovi znameniti Zmagovalski steli je prikazano njegovo zmagoslavje nad Satunijem, poglavarjam  Lulibov z gorovja Zagros.  Po  Seznamu sumerskih kraljev je vladal 56 let. Za vsaj dvajset let so znana njihova imena, ki so povezana predvsem z vladarjevimi  voja\xc5\xa1kimi akcijami proti razli\xc4\x8dnim nasprotnikom, kot sta Uruk in Subartu. Eno od neznanih let je opisano kot \xc2\xbbleto, ko je Naram-Sin v Kira\xc5\xa1enivi premagal Simurum in ujel Babo, guvernerja Simuruma, in Dubula, ensija Arame\xc2\xab. Druga imena let se nana\xc5\xa1ajo na njegovo gradnjo templjev v Akadu, Nipurju in Zabali. Zgradil je tudi upravna sredi\xc5\xa1\xc4\x8da v Nagarju in Ninivah._NEWLINE_Nek mezopotamski mit pravi, da je boginja Inana po Naram-Sinovem gre\xc5\xa1nem plenjenju Enlilovega templja Ekur v Nipurju zapustila nekdanjo prestolnico Akad. Bog Enlil je v svoji jezi s hribov vzhodno od Tigrisa pripeljal Gutijce, ki so v celo Mezopotamijo prinesli kugo, lakoto in smrt. Da bi prepre\xc4\x8dili uni\xc4\x8denje, je osem bogov odredilo, da mora biti Akad uni\xc4\x8den, da bi se druga mesta ohranila. Zgodba bi lahko bila izmi\xc5\xa1ljena, vendar ka\xc5\xbee, da so se vdori Gutijcev za\xc4\x8deli \xc5\xbee v tistem obdobju._NEWLINE_Kmalu po Naram-Sinovi smrti so za\xc4\x8deli na Akadsko kraljestvo vedno bolj pritiskati Gutijci in pribli\xc5\xbeno do leta 2124 pr. n. \xc5\xa1t. osvojili celo kraljestvo. V regiji so ostali 125 let, potem pa jih je kot dominantna politi\xc4\x8dna sila na oblasti zamenjala Tretja urska dinastija.\n_START_SECTION_\nOtroci\n_START_PARAGRAPH_\nEdini znani Naram-Sinov sin je njegov naslednik \xc5\xa0ar-Kali-\xc5\xa0ari. Izkopavanja v Tell Mozanu, anti\xc4\x8dnem Urke\xc5\xa1u, so razkrila, da je imel tudi h\xc4\x8derko Taram-Agade, ki je bila morda poro\xc4\x8dena z neznanim endanom (vladarjem) Urke\xc5\xa1a.'